Plumeeria

Plumeeria (Plumeria), ka frangipani, on taimede perekond koerakooluliste sugukonnast. Need pärinevad peamiselt Mehhikost, Kesk-Ameerikast ja Kariibi mere saartelt, kuid neid kasvatatakse laialdaselt ilutaimedena kõikjal troopikas, eriti Hawaiil. Õigel kastmisel kasvavad need hästi ka kuumades, kuivades piirkondades, näiteks Araabia poolsaarel. Perekonnas tunnustatud liike on 18-21 kuid variatsioonidega võib neid olla üle 100.

 Kirjeldus 
Enamik plumeeriaid on põõsad või väikesed puud. Nende tüved ja oksad sisaldavad valget piimjat mahla, mis võib silmi ja nahka ärritada, sest see on mürgine – nagu paljudel teistel sama sugukonna taimedel.

 Lehed 
Lehed kasvavad okste tippudes ja nende kuju sõltub liigist või sordist. Valge plumeeria (P. alba) lehed on kitsad ja kergelt kurrulised. Lainja plumeeria (P. pudica) lehed on piklikud, läikivad ja tumerohelised.

 Õied 
Plumeeria õitseb varasuvest sügiseni. Õied kasvavad kobaratena okste tippudes. Neil on 5 vahajat õielehte, mis algavad toru kujuliselt ja edasi avanevad laialt. Õied võivad olla roosades, punastes, valgetes, kollastes või oranžides toonides.

Õied lõhnavad magusalt ja väga tugevasti. Huvitaval kombel neis ei ole nektarit. Lõhn meelitab siiski ööliblikaid, kes loodavad nektarit leida ja nii õisi kogemata tolmeldavad.

 Seemned 
Viljad jagunevad kaheks kupuks, mille sees on tiivulised seemned.

 Liike 

 Plumeria alba – valge plumeeria
 Plumeria clusioides
 Plumeria ekmanii
 Plumeria emarginata
 Plumeria filifolia
 Plumeria hybr.
 Plumeria inodora
 Plumeria krugii
 Plumeria lanata
 Plumeria magna
 Plumeria mariaelenae
 Plumeria montana
 Plumeria obtusa
 Plumeria pudica – lainjas plumeeria
 Plumeria rubra – punane plumeeria
 Plumeria sericifolia
 Plumeria subsessilis
 Plumeria tenorii
 Plumeria trinitensis
 Plumeria tuberculata
 Plumeria venosa
 Plumeria × stenopetala

Kategooria:Koerakoolulised